Keld Albrechtsen (EL), 2003-11-06:
Jeg vil gerne sige tak for debatten, som jo altså sluttede med, at vi fik afklaret, hvad det var for 91 mia. kr., ministeren havde fundet til den kollektive trafik.
Det foregik på samme måde, som hvis man havde lagt sygehusbudgetterne for de næste 10 år sammen - jeg ved ikke, hvor mange milliarder kroner det omfatter, men det er sikkert et endnu større beløb - og så havde sagt, at nu har vi givet sygehusene 150 mia. kr., eller hvor meget det nu er.
Det er den samme teknik.
Det fik vi så på det rene her under afslutningen af debatten.
Det er genbrugsmidler.
Jeg vil svare ministeren ganske kort på et par enkelte ting, som han tog frem.
Jeg har ikke sagt, at den kollektive trafik er i dyb krise som følge af Det Radikale Venstres deltagelse i forliget.
Sådan husker jeg i hvert ikke at jeg sagde.
Jeg mener faktisk, at jeg sagde, at den kollektive trafik er i dyb krise som følge af de beslutninger, som regeringen har truffet, og som følge af den politik, som regeringen fører.
Og det er Det Radikale Venstre desværre på visse områder rodet ind i.
Men man kan jo ikke sige, at det er Det Radikale Venstre, som har hovedansvaret for miseren.
Det er trods alt ministeren, og det håber jeg da også fremgik af det, jeg sagde.
Men det kan vi selvfølgelig gå tilbage og se, når det foreligger på tryk.
Så blot en bemærkning om Arriva og udliciteringen, som ministeren jo nu mener kører vældig godt.
Ja, det får vi jo at se, for i øjeblikket kører det med hjælp fra DSB, og det holder jo op til december.
Så må vi se, om det også kører
efter jul
Det gjorde det jo ikke sidste år efter jul.
Allerede inden man ved, hvordan de erfaringer er, har man fra regeringens side besluttet, at man vil udlicitere et tilsvarende baneområde, som det Arriva fik udleveret sidste år.
Det er vist korrekt, at det bliver nogenlunde en fordobling af det samlede udliciterede areal.
Det, ministeren der begiver sig ud i, synes jeg er dristigt.
Jeg vil da opfordre dem, der bor langs med de forskellige nærbaner rundtomkring i landet, til at henvende sig til ministeren for at få oplyst, om det er deres nærbane, der skal udleveres til samme skæbne som Arrivabanelinjerne.
Det vil jeg da stærkt opfordre til at man gør rundtomkring.
Det være sig Grenaabanen eller Svendborg, eller hvad det nu kan være, ministeren har i tankerne.
Jeg vil da opfordre til, at man prøver at få det oplyst, så man i lokalområdet i hvert fald kan få en debat om det, inden det sker.
Så skal jeg blot takke de partier, der har kunnet støtte det fremsatte forslag og her også en vis tak til Det Radikale Venstre, som jo egentlig er enig i forslaget, men som via forskellige krummelurer alligevel ikke helt kan stemme for det, men som dog - sådan forstod jeg det - i alt væsentligt var enig.
Så må jeg beklage, at Dansk Folkeparti og regeringspartierne bruger det fjernede taksttilskud til at finansiere en skjult skatteforhøjelse og dermed til at finansiere regeringens såkaldte skattestop, som resulterer i, at hullet i statskassen år for år bliver større og større.
Det har jo desværre ikke været en sejr for den kollektive trafik i dag, men det har dog været således, at vi kan se, at hvis der efter et folketingsvalg bliver et andet flertal i Folketinget, vil de tre partier, som har fremsat forslaget til vedtagelse, sammen med Det Radikale Venstre være i stand til at gå ind og sikre, at vi får bremset de takststigninger, som i øjeblikket truer med at forgifte vilkårene for den kollektive trafik.